35. schôdza NR SR - 8.deň - A. dopoludnia
Dátum: 2025-06-06
Poslanec: Viskupič, Marián (SaS)
Druh vystúpenia: Vystúpenie v rozprave

43. Ďakujem pekne za slovo. Vážený pán predsedajúci, vážený pán minister, kolegyne, kolegovia, no ja som v prvom rade rád, že je tu, je tu diskusia. Síce je to skôr opozičný monológ, lebo mám taký pocit, že z koalície ešte nikto vystúpil, ale teda buďme radi aspoň za to, že tu aspoň zaznievajú a ja verím, že možno v rozprave vystúpi pán minister a keď už aj nie v rozprave, tak aspoň v záverečnom slove, kde teda aspoň povie svoj názor, keď už teda jeho kolegovia nepovedia. No ale dobre. Každopádne je to fakt tak dôležitá vec, že je dôležité, že tu o tom diskutujeme a debatujeme. No ja budem v podstate akoby pokračovať v mojom vystúpení a dovolil by som si teda pokračovať zasa Sociálnou poisťovňou a zasa si dovolím, a teda vlastne, aby som to ešte raz uviedol, hovorím vlastne to, že aký je teda rozdiel medzi tým, čo vláda hovorí, resp. robí, a čo teda sa dočítame a aká je tá realita, ktorá v tom záverečnom účte je. Takže keď si prečítame, zasa budem čítať: "Sociálna poisťovňa dosiahla ESA prebytok vo výške 316, skoro 317 miliónov eur, oproti rozpočtu je o 177, po zaokrúhlení, miliónov vyšší". No táto veta znie úplne pekne, ale čítam ďalej: "Najvýznamnejší pozitívny vplyv", hej, na Sociálnu poisťovňu "mal predovšetkým prijatý transfer zo štátneho rozpočtu vo výške 2 miliardy 720 miliónov", hej, "ktorý bol v porovnaní s rozpočtom o 1 miliardu 120 miliónov vyšší, ako sa predpokladalo, ktorý súvisel so zvýšenými výdavkami niektorých druhov poistenia, najmä výdavkov na dôchodkové dávky." No. Čo sa nám tam hovorí? Jednoducho povedané, na výplaty dôchodkov chýbalo a teda muselo byť zo štátneho rozpočtu do Sociálnej poisťovne v roku 2024 doplnených cca 2 750 miliónov. Ešte raz, dve a trištvrte miliardy, hej? To je inak na každého jedného občana, malého, veľkého, dospelého, dieťa, 500 euro. Alebo ešte inak. Aby bolo možné vyplatiť teda každému dôchodcovi trinásť dôchodkov, museli byť do Sociálnej poisťovne doložené financie pokrývajúce ten trinásty, ten dvanásty a časť jedenásteho dôchodku, hej? A ja sa pýtam, ako dlho bude štát schopný sanovať takéto obrovské nerovnováhy, hej? To, to je proste veľký-veľký problém. Dlh verejnej správy, lebo to s tým súvisí. Keďže všetko, čo teda sa dopĺňa, tak si požičiavame, takže maastrichtský hrubý dlh, ten veľmi často ho používa pán minister, teda dosiahol k 31. 12. 2024 hodnotu 77 miliárd 648 miliónov eur, čo predstavuje teda 59,3 % hrubého domáceho produktu, v pomere k hrubému domácemu produktu medziročne vzrástol o 3,7 percentuálneho bodu, teda, kolegovia, počúvajte, prosím, o 8,7 miliardy eur. Za jeden jediný rok, hej? To ste tu, tu rozpráva a rozpráva minister financií, že znižuje dlhy, resp. že znižuje tempo zadlžovania. No práve naopak, hej? Keby som teraz použil také to prepočítanie, ako používa pán minister, že teda bývalá vláda vyrobila 24 miliárd hrubého dlhu, nie je to málo, hej, ja sa toho nejdem zastávať, je to veľa, tak keby som to, toto zobral, že jeden rok krát štyri, tak táto vláda vyrobí 35 miliárd za štyri roky. Proste to zadlžovanie jednoducho je ďaleko rýchlejšie, skutočne. To je, to je proste, toto je, toto je kľúčové, toto by malo znieť, toto sa nedá, nedá dlho vydržať. A nielen preto, že budú drahé hypotéky, ako som pred chvíľou hovoril, ako mi pani kolegyňa Vaľová povedala, že som zase rozprával, ale preto, že jednoducho my nebudeme schopní za prvé platiť tie náklady na dlh, za druhé ho splácať a za tretie nám jedného dňa nebude chcieť nikto požičať, alebo tak draho, že to proste už nebude možné. To je, bohužiaľ, tá realita, ktorá tu je a ukazuje to aj, aj záverečný účet. No a takto sa fakt krajina neriadi. Pán minister, minule som čítal váš status, že ako Gréci trpeli počas krízy, no ale, bohužiaľ, akože presne k tomuto vediete Slovensko. Vyháňate investorov, zničili ste konkurencieschopnosť Slovenska a čo je najhoršie, ale to teda teraz nefrflem pánovi ministrovi, na to sú tu iní, proste vyháňate investorov a desíte ich ešte aj politikou na všetky štyri svetové strany, ale teda hlavne tým, že zabúdate na tú najdôležitejšiu, na západ, ale hovorím, to nefrflem ministrovi financií, hej, ale skôr jeho, jeho kolegom. To je, to je zásadné. Deväťdesiat percent investícií chodí na Slovensko z krajín Európskej únie. Keď k tomu pridám ešte aj Veľkú Britániu a USA, tak je to cez 95 %, hej? Osemdesiat percent nášho vývozu ide do krajín EÚ. Ak k tomu zasa pridám Britániu a USA, tak je to takmer 90. Proste to je tá svetová strana, ktorej sa úplne prirodzene musíme, musíme venovať najviac. No. Čas letí. No a ďalšia vec, že ako sa proste táto krajina nedá riadiť. Neviem, kolegovia, ruky hore, kto si všimol, že včera sa inak v tom školskom zákone novelizovala ešte aj transakčná daň, hej? Sa, vyradili sa cirkevné školy. Dobre, aj to je malý plus, akože že teda je trošku menej zla, ale ešte raz, ani minister to nevedel, ani minister nevedel, sám tu ten zákon obhajoval namiesto, namiesto pána Druckera, ani on nevedel o tom a proste neni s tým okej, že takéto niečo prešlo. Včera sa v tom zákone o ospravedlnenkách zmenilo dvadsať rôznych zákonov v priebehu koľkých? Ani nieže 24 hodín, to bolo možno 12 hodín, hej? Do takéhoto režimu, do takýchto absurdností sa to dostalo, že, chudák, minister, ktorý zaskakoval za kolegu Druckera, ani nevedel, že mu tam proste vložili novelu transakčnej dane. Proste nefrflem, tá samotná novela je dobrá, lebo ju v nejakom momente ruší, ale jednoducho proste takto, takto sa to nedá, takto sa to jednoducho nedá proste, a tie problémy sú tam teda, že sa zákony menia ad hoc v horizonte hodín, hej, fakt sa tam zmenilo dvadsať zákonov v tom jednom skrátenom. Ešte raz to zopakujem, deje sa to (povedané so smiechom) aj bez vedomia ministra, možno aj proti vôli, ale však to, to musí minister povedať, ale nikto normálne, však jak je nás tu 150, ja som presvedčený, že 140 ľudí nevedelo, že aj taká, aj takáto novela tam bola. No a, ale zasa to ešte ukazuje ten širší problém. Najprv sa vymyslí absolútna škodlivá hlúposť, transakčná daň, hej, a potom sa teda viac alebo menej pokútne ix-krát opravuje, hej, stojí to čas a ďalšie peniaze a energiu ľudí z ministerstva financií, ktorí mohli robiť niečo zmysluplné. A, a jednoducho, proste ukazuje to, že, že aká je tá bezradnosť vládnutia. Hej? Ja, ja záverom teda verím, že, že po vyskúšaní všetkých zlých, horších a najhorších riešení proste koalícia jedného dňa fakt príde na jediné správne a rozumné riešenie, ktoré zruší transakčnú daň. Zruší. To je jediné správne riešenie. Pán minister hovorí, že alebo vôbec, koalícia buduje, hovorí, že buduje sociálny štát. Veď aj my sme Sloboda a Solidarita. Aj ja chcem, aby proste sa, aby dôchodcovia dôstojne žili, aby, aby rodiny si mohli dovoliť deti, aby tie deti mali dobré školy a fajn zdravotnú starostlivosť. Ale jednoducho sociálny štát sa nedá budovať zdieraním a vyháňaním tvorcov hodnôt. Akože jednoducho, fakt sa kolegovia jedného dňa blížite ku bodu, keď už nebudete mať z čoho rozdávať, a jednoducho proste nebude tu mať, kto by tie hodnoty, čo chcete rozdať, vytvoril, hej? A proste nebude ten sociálny štát. Viete, tu sa pomaličky už hľadá vonkajší nepriateľ, kto môže za problémy Slovenska, hej, teraz sa to našlo pomaly, že Európska únia za to môže. No ale ja sa pýtam, ako za to môže Európska únia, že naše platy proste nerastú, hej? Že nás predbehlo Poľsko, ja neviem Slovinsko, Chorvátsko, dneska už aj Rumunsko a pomaly, pomaly Bulharsko. Veď a tí nie sú v Európskej únii? Tak, tak akože tá Európska únia môže za to, že všade rastú platy, všade sa, sa tie krajiny zlepšujú, ide im hospodárstvo, len na Slovensku nie. Akože fakt sa musíme proste vrátiť dole, pozrieť proste tvrdé fakty. Fakt sa pozrieť na ten záverečný účet. Veľa vecí je tam objasnených, potom proste pozrieť sa na toto a začať robiť tak, aby sme sa do toho Grécka nedostali, lebo inak, dnes už Grécko je perfektne fungujúce a, a jednoducho majú dokonca rozpočtové prebytky. Proste ale my sa blížime k tomu starému Grécku. Ale veď ten problém je ten, že keď sa budeme takto správať k Európskej únii, ako sa správate, tak jednoducho potom už nebude toho, kto nás zachráni. Lebo jedine táto vláda vie, keď je nejaký problém, povodne, slintačka a krívačka, čokoľvek, tak tam sa obrátite na tú správnu stranu, však eurofondy, však Únia zaplatí, Únia doplatí, čo ja viem čo. Tam to viete. Len aby sa potom tá Únia obrátila na nás, keď, keď budeme visieť proste nad bankrotovou priepasťou, hej? Toto si treba, kolegovia, celé uvedomiť. Ďakujem pekne za pozornosť.